**ΕΡΤ2 – Ενημερωτικό σημείωμα προγράμματος**

**Σας ενημερώνουμε ότι το πρόγραμμα της ΕΡΤ2 συμπληρώνεται ως εξής:**

**ΣΑΒΒΑΤΟ 15/6/2024, στις 18:00** **–** **ΑΦΙΕΡΩΜΑΤΑ - ΕΡΤ ΑΡΧΕΙΟ (E) Κ8 W**

**Σειρά μουσικών εκπομπών, παραγωγής 1995**

**«Γιώργος Νταλάρας: Σμυρναίικα, ρεμπέτικα»**

Αυτό το ντοκιμαντέρ για τον **Γιώργο Νταλάρα** αφορά στο σμυρναΐικο και στο ρεμπέτικο τραγούδι μέσα από τα προσωπικά βιώματα του τραγουδιστή που κατάγεται από οικογένεια παλιών μουσικών.

Το ντοκιμαντέρ για το σμυρναΐικο τραγούδι γυρίστηκε στη Μυτιλήνη κυρίως και τα περισσότερα τραγούδια είναι παιγμένα από ντόπιους Μυτιληνιούς λαϊκούς οργανοπαίχτες (Π. Καλέλης, Π. Κογιόνος, Μ. Κουνιαρέλης και Ε. Ψήρρας).

Μαζί με τον **Γιώργο Νταλάρα** τραγουδούν η **Χάρις Αλεξίου** και ο **Χρόνης Αηδονίδης.**

Ακόμα, μιλάει ο **Γιάννης Σούλης,** από τους τελευταίους Σμυρνιούς μουσικούς.

Η ενότητα για το ρεμπέτικο αρχίζει με την «Αρχόντισσα» του Βασίλη Τιτσάνη παιγμένη από τα παιδιά των μεγάλων παλιών μουσικών Βαμβακάρη, Παπαϊωάννου, Πολυκανδριώτη, Μαργαρώνη κ.ά.

Μιλούν σχετικά ο **Μίκης Θεοδωράκης** και ο **Βασίλης Τσιτσάνης.**

Συμμετέχουν, παίζοντας και τραγουδώντας, ο **Μιχάλης Γενίτσαρης,** η **Ρένα Ντάλια** και ο **Βασίλης Τσιτσάνης.**

Μουσικοί, που παίρνουν μέρος στις ζωντανές ηχογραφήσεις που έγιναν είναι ο συνθέτης **Χρήστος Νικολόπουλος,** ο **Γιάννης Μωραΐτης,** ο **Λευτέρης Ζέρβας** κ.ά.

Το ντοκιμαντέρ για τα ρεμπέτικα γυρίστηκε στον Πειραιά και στη Θεσσαλονίκη.

**Σκηνοθεσία:** Τάκης Παπαγιαννίδης   
**Φωτογραφία:** Νίκος Γαρδέλης

**ΣΑΒΒΑΤΟ 15/6/2024, στις 19:15:** **ΟΙ ΕΛΛΗΝΕΣ - ΕΡΤ ΑΡΧΕΙΟ  (E) Κ8 W**

**Με τη Σοφία Τσιλιγιάννη**

Η δημοσιογράφος **Σοφία Τσιλιγιάννη** παρουσιάζει προσωπικότητες που διακρίνονται στον χώρο των Τεχνών, των Γραμμάτων, του πολιτισμού, της επιχειρηματικότητας και του αθλητισμού.

**«Μαρίνα Λαμπράκη-Πλάκα» (13/6/2022: Θάνατος Μαρίνας Λαμπράκη-Πλάκα)**

Η δημοσιογράφος **Σοφία Τσιλιγιάννη** φιλοξενεί τη διευθύντρια της Εθνικής Πινακοθήκης **Μαρίνα Λαμπράκη-Πλάκα,** η οποία κατάφερε να προσελκύσει το ενδιαφέρον του κοινού για την Τέχνη. Οι εκθέσεις που επιλέγει να παρουσιάσει εγείρουν τον θαυμασμό όχι μόνο των φιλότεχνων, αλλά και των απλών ανθρώπων.

Γεννήθηκε στην Κρήτη, σπούδασε Αρχαιολογία στο Πανεπιστήμιο Αθηνών, έκανε μεταπτυχιακές σπουδές στο εξωτερικό και υπήρξε η πρώτη γυναίκα με πανεπιστημιακή έδρα στην Ανωτάτη Σχολή Καλών Τεχνών.

Η ίδια μιλάει με συγκίνηση για τα παιδικά και νεανικά της χρόνια, τις πρώτες επαγγελματικές ασχολίες της, τη γνωριμία και τον γάμο της με τον Δημήτρη Πλάκα και το κενό που άφησε η απώλειά του. Εκφράζει την αγάπη της για το χωριό της και τη μακραίωνη Ιστορία του.

Ιδιαίτερη αναφορά κάνει στη θητεία της στην Εθνική Πινακοθήκη, στη διαρκή ανάγκη για ανανέωση, στις νέες προτάσεις και διοργανώσεις εκθέσεων, που μετατρέπουν την Τέχνη σε κοινό αγαθό. Παράλληλα, περιγράφει τον τρόπο στησίματος μιας μεγάλης έκθεσης, τις δυσκολίες της, το άγχος να ανταποκριθεί στις απαιτήσεις του κοινού.

Στη συνέχεια, η κάμερα της εκπομπής περιηγείται στους χώρους της έκθεσης με τίτλο «Έλληνες θεοί και ήρωες» με πίνακες των ζωγράφων Ρέμπραντ, Ρούμπενς και μαθητών τους.

Τέλος, ο πρώην υπουργός Πολιτισμού **Θεόδωρος Πάγκαλος** και μαθητές της Μαρίνας Λαμπράκη-Πλάκα εξαίρουν την προσφορά της στην καλλιτεχνική ζωή της χώρας, στην αναβάθμιση και ανάδειξή της και επαινούν την πολυσχιδή προσωπικότητα και δράση της.

**Παρουσίαση-αρχισυνταξία:** Σοφία Τσιλιγιάννη

**Σκηνοθεσία:** Γιώργος Σιούλας

**Δημοσιογραφική έρευνα:** Μάχη Ζησίδου

**Ρεπορτάζ:** Νίκος Πολίτης, Αλέξανδρος Κατσαντώνης

**Διεύθυνση φωτογραφίας:** Γιάννης Χριστόπουλος

**Μοντάζ:** Νίκος Αλπαντάκης

**Εικονολήπτης:** Θεοδόσης Αγγελάκης

**Οργάνωση παραγωγής:** Αλίκη Θαλασσοχώρη

**Εκτέλεση παραγωγής:** KaBel - Κατερίνα Μπεληγιάννη

**Παραγωγή:** ΕΡΤ Α.Ε. 2000

**ΣΑΒΒΑΤΟ 15/6/2024, στις 23:00:** **«Μια οικογενειακή υπόθεση»** **(A Family Affair)** **Κ12**

**Μουσικό ντοκιμαντέρ συμπαραγωγής ΕΡΤ 2015, για τη μεγαλύτερη μουσική οικογένεια της Κρήτης.**

Οι **Ξυλούρηδες**είναι η πιο γνωστή μουσική οικογένεια της Ελλάδας. Από τον θρυλικό **Νίκο Ξυλούρη**και τα αδέρφια του, τον φημισμένο λυράρη **Ψαραντώνη** και τον δεξιοτέχνη λαουτιέρη **Ψαρογιάννη,** μέχρι τα παιδιά τους και τα εγγόνια τους -τρεις γενιές μουσικών- κρατούν ζωντανή τη μουσική παράδοση της οικογένειας και τη μεταφέρουν σε χιλιάδες θαυμαστές ανά τον κόσμο.

Με κεντρικούς χαρακτήρες τον **Ψαρογιώργη** (**Γιώργη Ξυλούρη**), τα τρία παιδιά του που σπουδάζουν στη Μελβούρνη, και τον πατέρα του, **Ψαραντώνη,** η ταινία ακολουθεί την οικογένεια μέσα από επαγγελματικές προκλήσεις και δύσκολες προσωπικές αποφάσεις και καταγράφει τη ζωή τους για διάστημα δύο ετών.

Η ταινία αρχίζει το 2012. Είναι μια χρονιά κρίσιμων αποφάσεων και αλλαγών για την οικογένεια του Ψαρογιώργη, που ζει μεταξύ Κρήτης και Αυστραλίας. Ο Γιώργης περιοδεύει ασταμάτητα στην Κρήτη και σε όλο τον κόσμο, τραγουδώντας και παίζοντας λαούτο. Είναι ο συνεχιστής μιας παράδοσης που έχει κληρονομήσει από τον πατέρα του Ψαραντώνη και το θείο του, τον θρυλικό Νίκο Ξυλούρη.

Η ταινία μεταφέρει τον θεατή στην **Κρήτη,** εκεί όπου η μουσική παράδοση βιώνεται καθημερινά  μέσα από τις γιορτές, τους γάμους και τα πανηγύρια. Ο Γιώργης δεν λέει ποτέ «όχι» όταν τον προσκαλούν να παίξει -θεωρεί καθήκον του να κρατάει ζωντανή τη μουσική του τόπου του. Όπως καθήκον του είναι να μεταφέρει τη γνώση του για τη μουσική και το πάθος του για την Κρήτη, στα τρία του παιδιά, Νίκο, Αντώνη και Απολλωνία.

«Αυτή την παράδοση δεν την κουβαλάμε σαν βάρος», λέει ο Γιώργης, «είναι μέρος της ζωής μας, του ποιοι είμαστε. Σαν το οξυγόνο, τη χρειαζόμαστε για να ζήσουμε». Όμως η οικογένεια του Γιώργη βρίσκεται σ’ ένα σημαντικό σταυροδρόμι. Η 16χρονη κόρη του, Απολλωνία, μετακομίζει στην Αυστραλία για να τελειώσει το σχολείο. Εκεί, ζει με τα δύο της αδέλφια που ήδη σπουδάζουν μουσική. Η ταινία καταγράφει την καθημερινότητά τους στη Μελβούρνη, καθώς ανακαλύπτουν έναν νέο κόσμο.

Δύο μήνες αργότερα, υποδέχονται στη Μελβούρνη τον πατέρα τους και τον παππού τους, Ψαραντώνη. Οι τρεις γενιές, θα παίξουν για πρώτη φορά μαζί επί σκηνής σε μια μεγάλη συναυλία, στο **Φεστιβάλ Womadelaide.** Καθώς πλησιάζει η μέρα της συναυλίας, η ένταση και η αγωνία τους μεγαλώνει και η σχέση τους δοκιμάζεται. Είναι για όλους μία κορυφαία μουσική και οικογενειακή στιγμή, προτού ο καθένας συνεχίσει το δικό του δρόμο.

Από τα ορεινά τοπία των **Ανωγείων**μέχρι τις ερήμους της **Αυστραλίας,** ξεδιπλώνεται το πορτρέτο μιας οικογένειας που έχει τη δύναμη να θυσιάσει -και να κερδίσει- τα πάντα μέσα από τη μουσική.

**Βραβεία:**

Βραβείο Ελληνικής Ακαδημίας Κινηματογράφου Καλύτερης ταινίας τεκμηρίωσης Λουκία Ρικάκη, Gold Award at FIPA 2015.

**Σκηνοθεσία-σενάριο:** Αγγελική Αριστομενοπούλου

**Διεύθυνση φωτογραφίας:**Στέλιος Αποστολόπουλος & Mιχάλης Αριστομενόπουλος

**Μοντάζ:** Γιούρι Αβέρωφ

**Mουσική:** Οικογένεια Ξυλούρη

**Παραγωγή:** Ρέα Αποστολίδη & Γιούρι Αβέρωφ

**Συμπαραγωγοί:** Unicorn Films, EKK, OTE TV, ABC TV Australia και ΕΡΤ

**Διάρκεια:** 88΄

**ΚΥΡΙΑΚΗ 16/6/2024, στις 18:00** **–** **ΑΦΙΕΡΩΜΑΤΑ - ΕΡΤ ΑΡΧΕΙΟ (E) Κ8 W**

**Μουσική σειρά εκπομπών, παραγωγής 1991-1992**

**«Φώτης Πολυμέρης»**

Το συγκεκριμένο επεισόδιο της σειράς είναι αφιερωμένο στον συνθέτη, στιχουργό και τραγουδιστή **Φώτη Πολυμέρη.**

Ήρεμες και γλυκές μελωδίες από τον τραγουδιστή του έρωτα ακούγονται καθ’ όλη τη διάρκεια της εκπομπής, όπως τα εξής: «Έτσι άρχισε η ζωή μας», «Αν ήξερα τι κρύβεις», «Η κιθάρα του πατέρα», «Κρασί», «Φέρτε να πιω να μεθύσω», «Εχθές το δειλινό που τα ’πια», «Φουρτουνιασμένη θάλασσα», «Θάλασσα πλατιά», «Σαν τα μάτια τα δικά σου», «Το βαλς της μοναξιάς».

Για τον δημιουργό και το έργο του μιλούν ο **Γιώργος Νταλάρας** και ο **Λουκιανός Κηλαηδόνης.**

**Σκηνοθεσία - σενάριο:** Γιάννης Ε. Γρηγορίου

**Διεύθυνση φωτογραφίας:** Τάσος Αβράτογλου

**Διεύθυνση παραγωγής:** Φωτεινή Κανατσούλη

**Παραγωγή:** ΕΡΤ Α.Ε. - 1991

**«Πάνος Βισβάρδης»**

Η εκπομπή παρουσιάζει την καλλιτεχνική διαδρομή του τραγουδιστή **Πάνου Βισβάρδη.**

Με τη βελούδινη φωνή του εκπροσώπησε το λεγόμενο ελαφρό τραγούδι, ύμνησε τον έρωτα και ερμήνευσε γνωστές επιτυχίες, όπως «Σ’ αγάπησα πριν σε γνωρίσω», «Μην το νερώνεις το κρασί», «Απόψε μελαγχόλησα», «Ζαχαροπλάστης ήταν ο μπαμπάς σου», «Μαρία Μανταλένα», «Όταν με φιλάς», «Γιολάντα».

Η συνάδελφός του **Δανάη** θυμάται με συγκίνηση την επιτυχημένη συνεργασία τους και εκφράζει τον θαυμασμό της για τη χροιά της φωνής του καλλιτέχνη.

**Σκηνοθεσία - σενάριο:** Γιάννης Ε. Γρηγορίου

**Διεύθυνση παραγωγής:** Φωτεινή Κανατσούλη

**Παραγωγή:** ΕΡΤ Α.Ε. – 1992

**ΚΥΡΙΑΚΗ 16/6/2024, στις 23:00:** **«Συμφωνικό Ρεμπέτικο - Από τη Σμύρνη και την Πόλη στον Πειραιά» (Ε)**

Η **ΕΡΤ2**μεταδίδει τη συναυλία που έδωσε η **Ορχήστρα Σύγχρονης Μουσικής της ΕΡΤ**στο Λιμανάκι Κερατσινίου, με τίτλο **«Συμφωνικό ρεμπέτικο – Από τη Σμύρνη και την Πόλη στον Πειραιά».**

Με αφορμή τα**100 χρόνια από τη Μικρασιατική Καταστροφή,** η **Ορχήστρα Σύγχρονης Μουσικής της ΕΡΤ,** υπό τη διεύθυνση του μαέστρου της **Γιώργου Αραβίδη,** συναντά τους πρόσφυγες συνθέτες του ρεμπέτικου, σε μια μουσική διαδρομή από την Πόλη και τα παράλια της Μικράς Ασίας στον Πειραιά με ήχο συμφωνικό.

Την προσαρμογή και την επεξεργασία έκανε ο μουσικολόγος και ενορχηστρωτής **Γιάννης Μπελώνης.**

Μετά το 1922, οι πρόσφυγες οργανοπαίκτες της Σμύρνης, της Πόλης και των άλλων περιοχών της Ανατολής και του Πόντου με τους ταμπουράδες, τα σαντουροβιόλια, τα μαντολίνα και τις λύρες τους εγκαταστάθηκαν μαζικά στον Πειραιά, φέρνοντας μαζί τους τις μελωδίες, τους χορούς τους και την κουλτούρα τους.

Συνάντησαν τους περιθωριακούς τότε ρεμπέτες του λιμανιού, αναμιγνύοντας δημιουργικά τον ήχο τους σε μια νέα μουσική που άλλαξε τον λαϊκό πολιτισμό της χώρας μας.

Το **«Συμφωνικό ρεμπέτικο»** είναι η πρώτη απόπειρα για συμφωνική επεξεργασία του ρεμπέτικου με πίστη στην παράδοση.

Τα **Κίτρινα Ποδήλατα,** η **Μπέττυ Χαρλαύτη** και ο **Σπύρος Κλείσσας** δίνουν μια νέα πνοή, με σεβασμό στις πρωτότυπες εκτελέσεις, σε αγαπημένα τραγούδια των **Τούντα, Γιοβάν Τσαούς, Νταλγκά, Περιστέρη, Παπάζογλου, Σκαρβέλη, Μπαγιαντέρα**και **Ρουμπάνη.**

**ΠΡΟΓΡΑΜΜΑ ΣΥΝΑΥΛΙΑΣ**

Εισαγωγή (ορχηστρικό)  
«Τικ τικ τακ» – Παραδοσιακό (Μικρά Ασία – Ιωνία)  
«Μενεξέδες και ζουμπούλια» – Παραδοσιακό της Πόλης  
«Πέντε μάγκες στον Περαία» – Γιοβάν Τσαούς 1935  
«Για σένα μαυρομάτα μου» – Σπύρος Περιστέρης / Μίνωας Μάτσας 1937  
«Medley» (Παναγιώτης Τούντας)  
«Καϊξής» – Απόστολος Χατζηχρήστος – Γιώργος Φωτίδας 1948  
«Το μινόρε της αυγής» – Σπύρος Περιστέρης / Μίνωας Μάτσας 1936  
«Medley» (Κώστας Σκαρβέλης)  
«Σαν μαγεμένο το μυαλό μου» – Δημήτρης Γκόγκος (Μπαγιαντέρας) 1940  
«Αερόπλανο θα πάρω» – Παναγιώτης Τούντας 1932  
«Μισιρλού» – Νίκος Ρουμπάνης 1941  
«Τα ζηλιάρικά σου μάτια» – Μάρκος Βαμβακάρης 1938  
«Η προσευχή του μάγκα» – Αδέσποτο  
«Πριν το χάραμα» – Γιάννης Παπαϊωάννου / Χαράλαμπος Βασιλειάδης 1948  
«Φραγκοσυριανή» – Μάρκος Βαμβακάρης 1935

**Ορχήστρα Σύγχρονης Μουσικής ΕΡΤ**

**Σολίστ:**Κίτρινα Ποδήλατα, Μπέττυ Χαρλαύτη, Σπύρος Κλείσσας

**Προσαρμογή-επεξεργασία:**Γιάννης Μπελώνης

**Μουσική διεύθυνση:**Γιώργος Αραβίδης

**ΞΕΝΕΣ ΤΑΙΝΙΕΣ**

**ΔΕΥΤΕΡΑ 17/6/2024, στις 21:00:** **«Η καλύτερη στιγμή τους» (Their Finest / Hour and a Half)** **Κ12 GR live streaming & διαθέσιμο στο ERTFLIX**

**Ρομαντικό πολεμικό δράμα, συμπαραγωγής Ηνωμένου Βασιλείου-Σουηδίας-Γαλλίας 2016**  
**Σκηνοθεσία:** Λόνε Σέρφιγκ

**Πρωταγωνιστούν:** Τζέμα Άρτερτον, Σαμ Κλάφλιν, Μπιλ Νάι, Τζακ Χιούστον, Τζέικ Λέισι

**Διάρκεια:** 117΄

***Το ηθικό ενός ολόκληρου έθνους βρίσκεται στα χέρια της***

**Υπόθεση:** 1940, Λονδίνο, Β΄ Παγκόσμιος Πόλεμος.

Με το ηθικό της χώρας να βρίσκεται στα πρόθυρα του εκμηδενισμού, η Κατρίν, μία άπειρη σεναριογράφος κι ένα επίσης άπειρο κινηματογραφικό συνεργείο, δουλεύουν αψηφώντας τους βομβαρδισμούς των Γερμανών, προκειμένου να δημιουργήσουν μία ταινία που θα ανυψώσει το πεσμένο ηθικό του λαού, αλλά και θα εμπνεύσει τις Ηνωμένες Πολιτείες να προσφέρουν τη βοήθειά τους.

Η πνευματώδης, ρομαντική και συγκινητική ιστορία μιας νεαρής γυναίκας, που τελικά καταφέρνει να βρει τον τρόπο και να μιλήσει στις καρδιές των συμπατριωτών της, στη διάρκεια ενός φρικτού πολέμου.

**ΤΡΙΤΗ 18/06/2024, στις 21:00:** **«To μυστικό στα μάτια τους» (Secret in their Eyes) Α' ΜΕΤΑΔΟΣΗ** - **Κ12 GR live streaming & διαθέσιμο στο ERTFLIX**

**Αστυνομικό θρίλερ, συμπαραγωγής ΗΠΑ-Ηνωμένου Βασιλείου-Ισπανίας-Νοτίου Κορέας, παραγωγής 2015**

**Σκηνοθεσία:** Μπίλι Ρέι

**Πρωταγωνιστούν:** Τσιούετελ Ετζίοφορ, Νικόλ Κίντμαν, Τζούλια Ρόμπερτς, Ντιν Νόρις, Άλφρεντ Μολίνα, Τζο Κόουλ, Ζόι Γκρέιαμ

**Διάρκεια:** 101΄

**Υπόθεση:** Μια ομάδα ανερχόμενων ανακριτών ξαφνικά διαλύεται, όταν μία από τις δικές τους έφηβες κόρες δολοφονείται βάναυσα.

Δεκατρία χρόνια μετά, ψάχνουν μανιωδώς κάθε μέρα για τον ασύλληπτο δολοφόνο, μέχρι που ένας από τους ανακριτές ανακαλύπτει επιτέλους ένα νέο στοιχείο που είναι βέβαιος ότι μπορεί να επιλύσει οριστικά το μυστήριο και να φέρει το πολυπόθητο κλείσιμο της υπόθεσης για την ομάδα του.

Ωστόσο, κανείς δεν είναι έτοιμος για ένα συγκλονιστικό μυστικό που θα αποκαλύψει τις καταστροφικές συνέπειες της ανθρώπινης ανάγκης για εκδίκηση.

Πρόκειται για το αμερικανικό remake της βραβευμένης με Όσκαρ καλύτερης ξενόγλωσσης ταινίας το 2009 του Χουάν Χοσέ Καμπανέλα «Το μυστικό στα μάτια της». Βασισμένης στο μυθιστόρημα «La pregunta de sus ojos» του Eduardo Sacheri.

**ΤΕΤΑΡΤΗ 19/6/2024, στις 21:00:** **«Έντμοντ: Ένας απρόβλεπτος συγγραφέας» (Edmond / Cyrano my love) Κ12 GR live streaming & διαθέσιμο στο ERTFLIX**

**Κομεντί, συμπαραγωγής Γαλλίας - Βελγίου 2018**

**Σκηνοθεσία:** Αλεξίς Μισαλίκ

**Πρωταγωνιστούν:** Τομάς Σολιβερές, Τομ Λεμπ, Ολιβιέ Γκουρμέ, Ματίλντ Σενιέ, Ντομινίκ Πινόν, Αλεξίς Μισαλίκ

**Διάρκεια:** 107΄

***«Έχει τρεις εβδομάδες για να γράψει ένα αριστούργημα. Προς το παρόν έχει μόνο τον τίτλο: Σιρανό ντε Μπερζεράκ»***

**Υπόθεση:** Ένα πασίγνωστο έργο, μία άγνωστη ιστορία! Παρίσι, Δεκέμβριος 1897. Ο Εντμόντ Ροστάντ δεν έχει ακόμα κλείσει τα τριάντα, αλλά έχει ήδη δύο παιδιά και πολλά άγχη. Δεν έχει γράψει τίποτα εδώ και δύο χρόνια. Καθώς βρίσκεται σε απελπισία, προτείνει στον μεγάλο ηθοποιό του θέατρου Κονστάν Κοκλέν τον πρωταγωνιστικό ρόλο σ’ ένα νέο έργο και, συγκεκριμένα, σε μία ηρωική κωμωδία. Υπάρχει μόνο ένα πρόβλημα: το έργο αυτό δεν έχει γραφτεί ακόμα!

Παραβλέποντας τις ιδιοτροπίες των ηθοποιών, τις απαιτήσεις των παραγωγών, τη ζήλια της συζύγου του, τις πικάντικες ιστορίες του καλύτερού του φίλου και την έλλειψη ενθουσιασμού όλων των γύρω του, ο Εντμόντ αρχίζει να γράφει ένα έργο που κανείς δεν πιστεύει. Προς το παρόν, έχει μόνο τον τίτλο: «Σιρανό ντε Μπερζεράκ».

**ΠΕΜΠΤΗ 20/06/2024, στις 21:00** – **«Wild Rose» Κ12 GR live streaming & διαθέσιμο στο ERTFLIX**

**Μουσικό δράμα, συμπαραγωγής Ηνωμένου Βασιλείου-ΗΠΑ-Καναδά 2018**

**Σκηνοθεσία:** Τομ Χάρπερ

**Πρωταγωνιστούν:** Τζέσι Μπάκλεϊ, Τζούλι Γουότερς, Σόφι Οκονέντο, Τζέιμς Χάρκνες, Τζέιμι Σάιβς, Μπομπ Χάρις

***«Όταν τα όνειρα πάνε κόντρα στην πραγματικότητα***

***και κυνηγάμε κάτι που οι άλλοι δεν βλέπουν»***

**Υπόθεση:** Η 23χρονη Ρόουζ Λιν Χάρλαν σφύζει από καθαρόαιμο ταλέντο, χάρισμα και θράσος. Έχει μόλις αποφυλακιστεί και πρέπει να συντηρήσει τα δύο παιδιά της. Το μόνο που θέλει είναι να φύγει άρον-άρον από τη Γλασκόβη και να κάνει καριέρα ως τραγουδίστρια της κάντρι. Πιστεύει ότι η μόνη της ευκαιρία στην ευτυχία την περιμένει στην πρωτεύουσα της κάντρι, στο Νάσβιλ του Τενεσί. Η μητέρα της Μάριον θέλει η κόρη της να τακτοποιηθεί, να αποδεχθεί τη ζωή της και να αναλάβει τις ευθύνες της. Όταν, όμως, η μοίρα φέρνει τη Ρόουζ Λιν πιο κοντά στο Νάσβιλ, καλείται να διαλέξει ανάμεσα στην οικογένεια και στη φήμη.

Μία καθαρόαιμη feelgood ταινία για ένα αστέρι που γεννιέται στη Γλασκόβη και λάμπει μέχρι το Νάσβιλ παρά τις αντιξοότητες. Μία αισιόδοξη και παθιασμένη ιστορία για τη μουσική έκφραση που εκτονώνει και τελικά κάνει μία ανήσυχη και εκρηκτική ηρωίδα να βρει τον εαυτό της.